
Поштоване колегинице и колеге,

Приликом  креирања овог приручника руководила сам се жељом да вам припремање и извођењена ставе предмета Природа и друштво за трећи разред основне школе, а на основу уџбеника мр Марије Бастић и Славице Гомилановић, буде кооперативније, да подстиче критичко размишљање ученика и да вам буде једноставније. 

Припреме које су пред вама обилују мноштвом предлога и нуде више могућности и начина за реализацију часова. У њима се налази велики број прилога, активности, игара, задатака, идеја, које можете реализовати на различите начине и тако мотивисати своје ученике. Кроз бројне методе и облике рада које сам предложила бићете у могућности да одаберете оно што највише одговара вашем сензибилитету, начину рада и одељењу у ком радите. Уколико ваша школа нема могућности за примену дигиталних уџбеника и реализацију интерактивних задатака, понуђена вам је алтернатива, која може заменити те садржаје. 

Понуђена методичка решења могу вам помоћи и да сами креирате и унапређујете свој рад у учионици, да часове прилагодите како дечјим, тако и својим потребама. Верујем да ће вам садржаји у Приручнику бити корисни и да ће свако од вас пронаћи нешто што ће применити у свом раду. 

Желим вам много успеха!

Ауторка
1. О уџбеницима 

1.1. Уџбеник за Природу и друштво за 3. разред основне школе ИК „Фреска”

Уџбеник  Природа и друштво за трећи разред основне школе мр Марије Бастић и Славице Гомилановић сачињен је од следећих шест тематских целина: Мој крај, Оријентација у простору и времену, Прошлост, Разноврсност природе, Кретање и Материјали. 

Садржаји у уџбенику конципирани су на специфичан и занимљив начин. Доприносе упознавању ученика са основним областима проучавања и обезбеђују развој креативног мишљења.

На систематичан, једнообразан, структуиран начин, једноставним и јасним начином изражавања, изложене су најзначајније теме. Зналачки одабраним информацијама прикључене су брижљиво одабране текстуалне и сликовне илустрације. Све ово доводи до лакшег рaзумeвaња чeстo дoстa слoжeнoг нaстaвнoг мaтeриjaлa. Модеран дизајн додатно обогаћује доживљај читалаца. 

Oвaкав приступ је позитиван и квалитетан, jeр нa прикладан нaчин скрeћe пaжњу учeницимa дa je тeoриjскa припрeмa прeдуслoв зa успeшнo рeшaвaњe зaдaтaкa и стицање финкционалних знања која се касније могу применити у свакодневним животним ситуацијама. Понављање кључних појмова кроз наводе сажете у мапама у оквиру сваке целине обезбеђују систематичност, структуиран приступ и олакшавају процес учења.

Садржаји дати у уџбенику одговарају узрасним карактеристикама ученика трећег разреда и утемељени су на искуственим доживљајима.
Уџбеник Природа и друштво за трећи разред основне школе у потпуности је у складу са Наставним планом и програмом прописаним од стране Министарства просвете, науке и технолошког развоја Републике Србије.

Овакав уџбеник обезбедиће активну наставу и функционално учење.

Занимљиви, добро илустровани садржаји уз обиље разноврсних задатака по тематским целинама, обогаћених завршним активностима у виду одељенских задатака мотивишу и дају могућност за лако и брзо учење.

1.2. Дигитални уџбеник

Уз уџбеник Природа и друштво 3, Издавачка кућа „Фреска” обезбедила је Дигитални уџбеник. Овај уџбеник је изузетно подстицајан за рад. Осим што садржи све тематске целине штампаног издања, у њему се налазе и сасвим нови задаци, који припадају дигиталном типу задатака. Свака тематска област ослања се на свакодневицу и обухвата питања која омогућавају примену наученог, као и хоризонтално и вертикално повезивање градива. Богатство анимација и илустрација, мноштво учинковитих фотографија, симулација, експеримената, едукативних игрица... само су део наставног материјала који ће процес учења учинити примамљивим, како ученицима, тако и њиховим учитељима. 

Ученици могу користити дигиталне уџбенике код куће, одговарати на питања, увежбавати градиво и овладавати дигиталним компетенцијама. Платформа за рад је осмишљена тако да омогућава несметани процес учења на даљину, контролу задатака које су ученици урадили и обезбеђује повратну информацију ученицима о томе колико су успешно решили задатке.

У свим предложеним дневним припремама за часове овог приручника користили смо и штампане и дигиталне уџбенике Издавачке куће „Фреска”. Употреба оба уџбеника, штампаног и дигиталногобезбеђује свеобухватну укљученост ученика у систем образовања и васпитања, као и добробит и подршку целовитом развоју ученика. 
1.2.1. Е-учионица

Развој интернета и мултимедијалних технологија снажно је утицао на промене у процесу образовања и васпитања. Традиционални образовни систем налази се пред изазовом увођења електронске наставе коју одликују персонализованост, интерактивност и аутоматизација. Јединствена образовна платформа e-учионица на функционалан начин обједињује традиционалне и савремене наставне методе, средства и облике рада с ученицима.

1.2.2. Упутство

Дигитални уџбеник на једном месту пружа учитељу додатни материјал за извођење квалитетног часа. Садржаји дигиталног уџбеника у потпуности су прилагођени модерној, динамичној и креативној настави. Атрактивни мултимедијални и интерактивни садржаји усклађенису с Планом наставе и учења и на иновативан начин прате сваку лекцију у дигиталном уџбенику. Кретање кроз дигиталне садржаје прилагођено је узрасту, знању и вештинама ученика, чиме се подстиче њихов активан приступ у процесу учења.

УПУТСТВО ЗА ПРИСТУП ДИГИТАЛНОМ УЏБЕНИКУ пронаћи ћете на унутрашњој корици штампаног издања. 

Поступак за активацију је следећи:

1.2.3. Страница дигиталног уџбеника

Кликом на знак питања у горњем десном углу отвара се страница сa упутством за коришћење дигиталног уџбеника:

1.2.4 Изглед иконица дигиталног уџбеника

 - Ова иконица отвара аудио

 - Ова иконица отвара задатке

 - Ова иконица отвара едукативне игрице

 - Ова иконица отвара спољне садржаје (линкови)

 - Ова иконица отвара галерије фотографија

  - Ова иконица отвара додатне садржаје: симулације, експерименте и     занимљивости

 - Ова иконица отвара видео и анимације

  - Ово је иконица за увећање садржаја

 - Почни испочетка – поново решавање истог задатка

 - Погледај решења

 - Провери одговоре

 - Погледај колико си успешно решио/решила задатке

2. ПРОПИСИ О ПРИПРЕМАЊУ И ПЛАНИРАЊУ ОБРАЗОВНО-ВАСПИТНОГ РАДА 

2.1. План и програм наставе и учења предмета Природа и друштво за трећи разред основног образовања и васпитања 

	Назив предмета
	ПРИРОДА И ДРУШТВО

	Циљ
	Циљ учења Природe и друштвa јесте упознавање себе, свог природног и друштвеног окружења и развијање способности за одговоран живот у њему.

	Разред
	Трећи

	Годишњи фонд часова
	72


	ИСХОДИ

По завршетку разреда ученик ће бити у стању да:
	ОБЛАСТ/ТЕМА
	САДРЖАЈИ

	· идентификује облике рељефа и површинских вода у свом крају;

· одреди положај задатог објекта у односу на истакнуте облике рељефа и површинске воде у свом крају;

· илуструје примерима како рељеф и површинске воде утичу на живот људи у крају;

· примени правила друштвено прихватљивог понашања поштујући права, обавезе и различитости међу људима;

· повеже различита занимања и делатности са потребама људи у крају у коме живи;

· повеже врсте и значај саобраћаја у свом крају са потребама људи;

· примени правила безбедног понашања  у саобраћају;

· разликује чврсто, течно и гасовито стање воде у природи и свакодневном животу;

· повеже температурне промене са променама запремине и кретања ваздуха;

· очита вредности температуре воде, ваздуха и тела помоћу термометра;

· прикаже везе међу живим бићима у различитим животним заједницама помоћу ланаца исхране;

· илуструје примерима одговоран и неодговоран однос човека према животној средини;

· примени поступке (мере) заштите од заразних болести;  
· се оријентише у простору помоћу компаса и оријентира из природе/окружења;
· опише пут којим се може стићи од једне до друге тачке помоћу плана насеља;

· идентификује географске објекте у свом крају користећи географску карту Републике Србије;

· користи временске одреднице (година, деценија, век) у свакодневним ситуацијама и приликом описивања догађаја из прошлости;
· прикупи и представи податке о прошлости породице и краја;

· повеже јачину деловања на тело са његовим пређеним растојањем;

· доводи у везу брзину падања тела са његовим обликом;

· разликује природне и вештачке изворе светлости;
· повеже промену величине и положаја сенке са променом положаја извора светлости;

· повеже промену јачине звука са променом удаљености од његовог извора;

· разликује повратне и неповратне промене материјала;

· уочи сличности и разлике међу течностима – тече, променљивост облика; провидност, боја, густина;

· одабере материјале који по топлотној проводљивости највише одговарају употреби у свакодневном животу;

· објасни како рециклажа помаже очувању природе;

· изведе једноставне огледе/експерименте и повеже резултат са објашњењем/закључком;

· сарађује са другима у групи на заједничким активностима;

· представи резултате истраживања (писано, усмено, помоћу ленте времена, Power Point презентацијом и/или цртежом и др);

· повеже резултате рада са уложеним трудом.
	МОЈ    КРАЈ
	Природа, човек, друштво

	Облици рељефа: узвишења (подножје, стране, обронци, врх), равнице и удубљења. Рељеф у мом крају.

Површинске воде: река и њене притоке (лева и десна обала); бара и језеро. Површинске воде у мом краја.

Групе људи: становници и народи краја  (права и обавезе; обичаји; суживот).

Производне и непроизводне делатности и њихова међузависност. Село и град, њихова повезаност, зависност и међуусловљеност.

Значај и улога саобраћаја. Путнички, теретни и информациони саобраћај.

Безбедно понашање ученика на саобраћајницама у крају. Опрема за безбедну вожњу ролера, тротинета и бицикла.

Течно, гасовито и чврсто стање воде. Кружење воде у природи.

Промене при загревању и хлађењу ваздуха (промена температуре, запремина и кретање ваздуха). 

Мерење температуре воде, ваздуха и тела.

Услови за живот, ланац исхране и међусобни утицаји у животним заједницама:

Копнене животне заједнице: шуме, ливаде и пашњаци;

Водене животне заједнице: баре, језера и реке.

Култивисане животне заједнице: воћњаци, повртњаци, њиве и паркови.

Значај и заштита земљишта  и копнених животних заједница.

Значај и заштита вода и водених животних заједница.

Животне заједнице у мом крају и човеков однос према њима.

Начини преношења и мере заштите од заразних болести (грип, заразна жутица, варичеле) и болести које преносе животиње (крпељи, вашке).

	
	
	Оријентација у простору и времену


	Главне стране света. 

Умањено приказивање објеката и приказивање из ,,птичије'' перспективе.

План насеља.

Географска карта Републике Србије: картографске боје, картографски знаци).

Мој крај на географској карти Републике Србије.

Временске одреднице (датум, година, деценија и век).

	
	
	Прошлост
	Историјски извори (материјални, писани и усмени).

Садашњост, прошлост, будућност: догађаји, људи и промене у мом крају. Породична прошлост (преци и потомци) и знаменити људи краја. Начин живота данас и у прошлости – занимања, одевање, исхрана, дечије игре.

	
	
	Кретање
	Кретање  тела по путањи  (правилинијско и криволинијско).

Утицај јачине деловања на пређено растојање тела.

Дејство Земљине теже – падање тела. Утицај облика тела на брзину падања.

Извори светлости (природни и вештачки). Како настаје сенка – облик и величина сенке.

Кретање производи звук: треперење затегнуте жице, гласних жица; различити звуци у природи. Звук као информација. Заштита од буке.

	
	
	Материјали

	Промене материјала: повратне (истезање, савијање, ширење/скупљање; испаравање, кондензовање, топљење/очвршћавање) и неповратне (сагоревање, рђање).

Сличности и разлике међу течностима (вода, уље, детерџент за прање судова, мед, млеко, сок од лимуна).

Вода и друге течности као растварачи. Зависност брзине растварања  од уситњености материјала, температуре течности и мешања.

Топлотна проводљивост материјала.

Ваздух као топлотни изолатор у природи и свакодневном животу (крзно и перје; слојевито облачење, вунене рукавице, грађевински блокови, термос-боца).

Значај рециклаже. Разврставање отпада од пластике, стакла, папира, метала.
Рационална потрошња.

Међусобни утицај човека и окружења (начин на који човек мења окружење), утицај на здравље и живот кроз правила понашања који доприносе одрживом развоју.


Кључни појмови садржаја: крај, човек, животне заједнице, оријентација у времену и простору, прошлост краја, кретање, материјали.
УПУТСТВО ЗА ДИДАКТИЧКО-МЕТОДИЧКО ОСТВАРИВАЊЕ ПРОГРАМА

Програм предмета Природа и друштво задржао је постојећи оквир, план наставе и учења од два часа недељно, односно 72 часа годишње и досадашњи завичајни принцип. 
Принцип животне близине, тзв. завичајни принцип, одређује просторну и временску блискост природних и друштвених појава и процеса, и као такав представља једну од суштинских одлика овог предмета. У првом разреду се креће од просторно и временски најближих феномена за ученика, док се у старијим разредима просторни и временски оквир постепено шири. Конкретно, оквир унутар ког се остварују предметни исходи у првом разреду чине садржаји из најближег и непосредног окружења ученика – домa, школe, насељa/дела насеља у коме ученик живи, у II разреду просторни оквир се проширује на Насеље са околином, у трећем III разреду на Крај у коме ученици живе
, а завршиће се у IV разреду државом Србијом. 

Принцип животне близине овом програму обезбеђује високу осетљивост на контекст у коме ученици живе, односно отвореност за садржаје из учениковог окружења и флексибилност за уважавање карактеристика и одлика најразличитијих средина у којима деца из Србије живе. У том смислу предмет Природа и друштво подразумева отвореност и за садржаје од значаја за националне мањине у складу са простором проучавања природних и друштвених појава у трећем разреду – крај у коме ученици живе. Поред тога, код свих ученика треба развијати осећај богатства у различитостима међу припадницима различитих националности указивањем на постојање људи који славе другачије празнике, имају различите обичаје, културу становања, исхрану, облачење и сл. 

Уважавање окружења у којем ученици живе директно је у вези са уважавањем искустава и знања ученика. Ученици у процес наставе и учења улазе са идејама и представама о свету, себи и свему другом што их окружује. Изградили су их личним ангажовањем у свакодневним активностима, како у школи, тако и ван школе у другим образовним, културним и свакодневним животним активностима – учењем, читањем, писањем, играњем, слушањем, посматрањем, размишљањем, разговарањем, итд. Зато је веома важно да полазне тачке у развоју научних идеја о природним и друштвеним појавама и процесима буду управо идеје и искуства са којима ученици долазе у школу и улазе у процес учења. Кроз разноврсне активности којима се уважава средина у којој ученици живе и њихово свакодневно искуство из конкретне средине, ученицима се омогућава да доживе и разумеју разноликост и међусобну повезаност свих чинилаца који делују у њиховом природном и друштвеном окружењу. Истовремено се подстиче њихова радозналост за откривање појава и процеса у природној и друштвеној заједници. 

Основна интенција наставе Природа и друштво усмерена је на развој интелектуалних, психофизичких, когнитивно-конативних и социјално-афективних сфера личности ученика, што се одражава у наведеном циљу за крај циклуса и датим предметним исходима.

Предметни исходи Природе и друштва показују шта су ученици оспособљени да учине, предузму, изведу и обаве на крају разреда захваљујући знањима, ставовима и вештинама које су развили учењем овог предмета. Исходи се остварују у спрези садржаја, метода наставе и учења и активности ученика некад унутар једне теме, а најчешће кроз више тема. Зато границе међу темама проучавања треба схватити условно и флексибилно. Неки исходи су по својој природи међупредметни и оствариваће се кроз активности у оквиру више наставних предмета, као на пример исход: По завршетку разреда ученик ће бити у стању да презентује другима информације о прикупљеним подацима (писано, усмено, помоћу ленте времена, презентацијом и/или цртежом). Треба, такође, имати у виду да је редослед програмских тема и груписаних садржаја унутар тема урађен искључиво ради прегледности препоручених програмских садржаја и не препоручује се као редослед приликом креирања годишњих и оперативних планова, већ као помоћ наставнику да их креира. Иста препорука се односи и на уџбенике. Није пожељно да структура садржаја уџбеника буде основ за планирање наставе. 

Ученике треба оспособљавати да самостално истражују и анализирају природне и друштвене појаве и процесе. У зависности од исхода који се жели остварити, учитељ треба да подстакне ученике на различите врсте активности које ангажују како поједина чула, тако и више чула истовремено. Синхронизација чулних утисака даје целовиту слику објеката, процеса, појава и њихову интеграцију у комплексну слику света, а уважава различитости у склоностима ученика при упознавању света и процесу учења. Ипак, учење се не завршава на чулним утисцима, већ се наставља уопштавањем уоченог кроз описивање, поређење, формулисање закључака итд. У наставном процесу се, дакле, полази од несистематизованих искуствених сазнања и иде се ка општим, научно заснованим, систематизованим знањима из области природе, друштва и културе. Активности ученика потребно је прилагодити предметним исходима, специфичностима изабраних садржаја и узрасту ученика. Постепено треба повећавати ниво захтева и самосталности ученика приликом упознавања природних и друштвених појава. 

Стварност (природна и друштвена) која нас окружује и из које произилази садржај овог програма, заснована је на повезаности различитих појава и процеса. Због тога садржаји Природе и друштва морају да буду одраз те целовитости и повезаности појава које се изучавају. Ради формирања елементарних појмова и постављања мреже за систем појмова, при избору и распореду програмске грађе примењен је спирално-узлазни модел, у складу са узрасним карактеристикама ученика. То значи да се иста тематика из разреда у разред проширује, продубљује и посматра са различитих аспеката. Изградња система у настави, последица је постојања система у стварности. Улога учитеља је да ствара прилике за учење, а не да наставне садржаје тумачи само као биолошке, географске, историјске и друге садржаје. 
Поред тога, приступ настави и учењу треба да буде повезан и са логиком и методологијом научне дисцилине одакле произлази одређени садржај. Тако изучавање биолошких садржаја нужно треба да укључи посматрање и праћење биолошких феномена; изучавање садржаја хемије и физике – закључивање на основу спроведеног огледа или експеримента; изучавање прошлости – анализу историјских извора итд. Развијање система појмова подразумева континуиран рад учитеља на успостављању хоризонталне (унутар једног разреда) и вертикалне повезаности (између разреда) појмова унутар програма Природе и друштва. Важно је да се кад год је могуће приступи корелацији и интегрисаном приступу садржајима на међупредметном нивоу кроз наставне и ваннаставне облике рада и активности у школи и изван ње. Због природе садржаја предмета и датих исхода пожељно је активности организовати што чешће изван учионице, односно у ближем природном и друштвеном окружењу. За потребе овог предмета посебно су погодни: организоване посете, шетње, излети, настава у природи.

Поред коришћења званично одобрених уџбеничких комплета, у остваривању програма за Природу и друштво препоручује се коришћење шире литературе и осталих извора информација: штампаних, аудио-визуелних и електронских медија. Посебно се препоручује коришћење аутентичних природних и друштвених извора, као најверодостојнијих показатеља стварности, појава и процеса у конкретном непосредном окружењу, као и дидактичких материјала који одражавају посебности датог окружења и краја у коме ученици живе.    

Учитељ остварује постављени циљ и исходе кроз наставу и остале организационе форме рада у школи, без додатног оптерећења родитеља и њиховог обавезног ангажовања у остваривању програма. Родитељи могу бити добровољно ангажовани као расположиви потенцијал локалне средине, у зависности од њихових знања, могућности и хтења.

I. ПЛАНИРАЊЕ НАСТАВЕ И УЧЕЊА 

Планирање обухвата креирање годишњег и оперативних  планова, као и развијање припрема за час/дан/седмицу. Годишњи план креира се у форми гантограма и садржи број часова по темама распређених по месецима, а у складу са школским календаром, годишњим фондом часова, планираним фондом часова по темама. 

Полазећи од датих предметних исхода и препоручених садржаја од наставника се очекује да дати програм контекстуализује према потребама конкретног одељења имајући у виду карактеристике ученика, уџбенике и друге наставне материјале које ће користити, техничке услове, наставна средства и медије којима школа располаже као и друге ресурсе школе и локалне средине. 

Приликом планирања наставе и учења потребно је руководити се:

· индивидуалним разликама међу ученицима у погледу начина, темпа учења и брзине напредовања;

· интегрисаним приступом у којем постоји хоризонтална и вертикална повезаност унутар истог предмета и различитих наставних предмета;

· партиципативним и кооперативним активностима које омогућавају сарадњу; 

· превасходно активним и искуственим методама наставе и учења; 

· уважавањем свакодневног искуства и знања које је ученик изградио ван школе, повезивањем активности и садржаја учења са животним искуствима ученика и  подстицањем примене наученог у свакодневном животу;

· неговањем радозналости, одржавањем и подстицањем интересовања за учење и континуирано сазнавање;

· редовним и осмишљеним прикупљањем релевантних података о напредовању ученика, остваривању предметних исхода и постигнутом степену развоја компетенција ученика.

Полазећи од датих исхода и садржаја наставник најпре, као и до сада, креира свој годишњи (глобални) план рада из кога касније развија своје оперативне планове. Како су исходи дефинисани за крај наставне године, наставник треба да их операционализује прво у оперативним плановима, а потом и на нивоу конкретне наставне јединице. 
II. ОСТВАРИВАЊЕ НАСТАВЕ И УЧЕЊА 

Однос циља, исхода, препоручених програмских садржаја, метода наставе и учења и активности ученика
При остваривању циља и предметних исхода Природе и друштва мора се имати у виду да су садржаји, методе наставе и учења и активности ученика неодвојиви у наставном процесу. Концепт наставе засноване на процесу и исходима учења подразумева наставу чији превасходни циљ није преношење предметних садржаја, већ изградња и развој знања као основе на којој се развијају разноврсна умења. У том смислу, програм наставе и учења нуди садржински оквир, а учитељ има слободу да уместо њих изабере и неке друге садржаје уколико сматра да су ти садржаји примеренији средини у којој ученици живе, узрасним и развојним карактеристикама ученика и њиховим интересовањима. Суштина је у томе да садржаји буду у функцији остваривања исхода, а не сами себи циљ. Учитељ има значајан простор за слободу избора и повезивање садржаја, метода наставе и учења и активности ученика како би водио ученике ка остваривању датог исхода. 

Већина предметних исхода постиже се кроз непосредну истраживачку активност ученика уз контунуирану подршку и подстицај од стране учитеља. Пожељне су активности које омогућавају интеракцију са физичком и социјалном средином, јер доприносе спознавању света који окружује ученике, тако што се откривају односи и упознају својства и карактеристике предмета, бића, појава и процеса и стичу се социјалне вештине. Најефикасније методе учења јесу оне методе које ученика стављају у адекватну активну позицију у процесу развијања знања. Потребно је стварање ситуација учења у којима ће доћи до изражаја различите активности ученика које омогућују различите начине учења. Значајне активности ученика у оквиру предмета Природа и друштво су: 
· Посматрање са усмереном и концентрисаном пажњом ради јасног запажања и уочавања света у окружењу (уочавање видљивих карактеристика); 
· Илустровање појава и процеса из свакодневног живота – навођење, показивање, објашњавање примера из природног и друштвеног окружења;

·  Описивање – вербално или ликовно изражавање спољашњих и унутрашњих запажања; 
· Процењивање – самостално одмеравање; 
· Груписање – уочавање сличности и различитости ради класификовања; 
· Праћење – континуирано посматрање ради запажања промена; 
· Бележење – записивање графичко, симболичко, електронско бележење опажања; 
· Практиковање – у настави, свакодневном животу и спонтаној игри и раду; 
· Експериментисање – намерно модификоване активности, огледи које изводи сам ученик; 
· Истраживање – испитивање својстава и особина, веза и узрочно-последичних односа; 
· Сакупљање – прављење колекција, збирки, албума из природног и друштвеног окружења; 
· Стварање – креативна продукција; 
· Играње – дидактичке, едукативне и спонтане игре; 
· Активности у оквиру мини-пројекта – осмишљавање и реализација. 
Ради прегледности препоручени садржаји су дати у темама. 

Потребно је приликом тумачења исхода учења и препоручених садржаја у трећем разреду стално имати у виду да се садржаји и одговарајући примери истражују и проналазе у оквиру краја у коме ученици живе. Крај, простор  проучавања  природних и друштвених појава и процеса, је територијална целина која се поклапа са границом општине. Општински центар је насеље у коме становници свих осталих насеља унутар граница општине остварују своје животне потребе као што су здравство, образовање, трговина, саобраћај, финансије, запослење, забава, итд. Унутар краја  постоје природни, друштвени, економски, културни и историјски садржаји који су утицали на успостављање односа и веза између њега и његових житеља. На основу територијалног обухвата краја можемо закључити да је задовољен и принцип упознавања простора од ближег (познатог) ка даљем (мање познатом) простору. 

Традиционално до сада се за овај територијални ниво користио појам завичај. Проблем употребе појма завичаја произилази из непостојања јасних просторних и временских критеријума за његово издвајање. Најопштије, завичај се одређује као „место са ближом околином где се неко родио и где је одрастао”. Из тога даље произилази да је завичај више субјективна категорија која почива на емоцијама.

Тема Природа, човек, друштво бави се узајамним дејством природних и друштвених фактора у окружењу. У том смислу креће се од облика рељефа и површинских вода у крају. Ови појмови су познати ученицима из претходних разреда, али се сада изучавају у ширем простору, уз додавање нових сегмената који се односе на елементе узвишења (подножје, стране, обронци, врх) и одређивање десне и леве обале текућих вода у циљу оријентације у простору. Кроз исходе учења и препоручене садржаје јасно је видљива потреба разматрања утицаја географских фактора на начин живота људи (људи су се насељавали тамо где су имали повољне географске услове, плодно земљиште и воду, правили су утврђења на узвишењима и сл.). Специфичност краја чине и групе људи који у њему живе (становници и народи краја). У том смислу наставља се разматрање дуализма права и обавеза, али сада становника краја, уз упознавање обичаја других народа у крају, а све у циљу хармоничног суживота. Разматрања започета у другом разреду кроз типологију насеља (село, град), сада се настављају разматрањем повезаности села и града, њихове зависности и међуусловљености кроз различите послове којима се баве становници у насељима краја. Ово представља и основу за прво груписање сличних послова (којима се задовољавају животне потребе људи у крају) у делатности (пољопривреда, образовање, здравство и сл.). У контексту поменутих делатности уводи се и појам сабраћаја и његове улоге у превозу путника и терета, односно преносу информација. И даље се ради на оспособљавање ученика за безбедно учешће у саобраћају (на саобраћајницама у крају).

Садржаји о својствима воде проширују се на различита агрегатна стања ове течности, као и на упознавање ученика са процесом који обједињује сва три стања воде – кружењем воде у природи. 

Разматрају се и промене које настају при загревању и хлађењу још једног елемента неживе природе – ваздуха. У том смислу, путем једноставних практичних активности ученици уочавају да се ваздух на топлоти шири, а на хладноћи сабија (промена запремине), што у природи доводи до кретања ваздуха, односно ветра.

Услови за живот (сунце, вода, ваздух и земљиште) сада се уводе у новом контексту, као специфични услови за живот у животним заједницама (копненим и воденим). Уводи се појам ланац исхране као основни однос међу живим бићима у животним заједницама, ослањајући се на сазнања из другог разреда о подели животиња према начину исхране. Посебну пажњу треба дати животним заједницама специфичним за крај у коме ученици живе, као и њиховој заштити.

Садржаји о човеку, односно о људском телу сада се односе на уобичајене заразне болести деце (грип, заразна жутица, варичеле) које се лако шире у колективу, као и болести које преносе животиње (крпељи, вашке). Акценат је на упознавању ученика са основним мерама заштите против ових болести и одговорном односу према сопственом здрављу и здрављу људи из окружења (на пример, не треба долазити у школу уколико смо болесни ради сопственог здравља и очувања здравља осталих ученика и запослених у школи).  

Тема Оријентација у простору и времену односи се на оспособљавање ученика за оријентацију у простору и надовезује са на начине оријентисања из прва два разреда (оријентација у насељу помоћу карактеристичних објеката и адресе). У трећем разреду уводи се оријентација помоћу главних страна света. Акценат је на оспособљавању ученика да одреде стране света помоћу компаса, Сунца и оријентира из природе/окружења (маховине, годови на пању, цркве и сл.) у складу са оним што је доступно у окружењу у коме ученик живи. Препоручљиво је да ученици спознају простор непосредним посматрањем, шетњом по насељу и околини или кретањем превозним средствима, односно да се ови исходи учења и настави садржаји реализују у ванучионичком окружењу.

У трећем разреду започиње процес картографског описмењавања. Оспособљавање ученика да разумеју информације приказане на географској карти засновано је на три изазова које је потребно превазићи:

· однос величине простора на карти у односу на величину реалног простора – на географској карти приказ реалног простора је вишеструко умањен;

· перспектива из које су приказани објекти на географској карти (,,птичија перспектива'');

· овладавање новим ,,језиком'' кроз разумевање значења боја и симбола помоћу којих су приказани реални географски објекти на карти.

Да би лакше разумели како се објекти приказују на карти, препоручљиво је помоћу једноставних активности показати шта је умањено приказивање објеката и приказивање из ,,птичије'' перспективе. Потреба за умањењем површина које се преносе на папир је блиска ученицима, јер на цртежима на којима приказују, на пример, природу у јесен умањују природне величине (бића, предмете...) до величине формата папира. У том смислу, а у складу и са оним што се ради на Математици, учитељ може планирати умањено приказивање предмета правилних облика из непосредног окружења ученика у размери 1:10 (на пример, школска клупа је димензија 120Х60 cm, када је умањимо 10 пута, ученици у свескама цртају правоугаоник димензија 12Х6 cm). На сличан начин, али на папиру већег формата може се представити план учионице. Препоручљиво је за ове активности изабрати такве предмете које ученици могу посматрати ,,одозго“ како би стекли увид, на пример, зашто школска клупа на умањеном приказу учионице има изглед правоугаоника, резач у облику ваљка има изглед круга и сл. На сличан начин може се израдити макета насеља а затим је ученици могу посматрати ( и фотографисати) из ,,птичије перспективе'' како би уочили како из ваздуха изгледа то насеље, а затим се та фотографија може лако ,,превести'' у скицу плана тог насеља. Уколико постоје техничке могућности, за приказивање познатог окружења из различитих перспектива (реални, фотографски приказ, картографски приказ) може послужити апликација Google Maps. 

Прва карта са којом се ученици сусрећу је план насеља у коме они живе. Креће се од оспособљавања ученика да пронађу улицу или објекат на плану насеља, опишу пут којим се може стићи од једне до друге тачке помоћу плана насеља, што ће у будућности довести до крајњег циља – оријентисања помоћу плана насеља тако да се дође од једне до друге локације у насељу. 

Након плана насеља, ученици су спремни да разумеју апстрактнији приказ (често потпуно непознатог) простора, односно општегеографску карту. У трећем разреду креће се од посматрања краја у коме ученик живи на географској карти Србије. Дакле, полазиште је простор који је ученицима познат, па они могу да успоставе везу између опаженог окружења и његовог графичког приказа на географској карти. Оспособљавање ученика да разумеју географски карту подразумева сусрет ученика са трећим изазовом – значењем картографских боја (облици рељефа и површинске воде) и картографских знакова. Није потребно оптерећивати ученике учењем напамет изгледа и значења картографских знакова, већ је препоручљиво користити легенду у функцији трагања за њиховим значењем. Методички приступ географској карти треба да се креће у правцу третирања карте као извора информација, а не да карта буде место на коме ученици само показују задате географске појмове. У том смислу се ученику може задати, на пример, да помоћу географске карте одреди положај свога краја у Србији у односу на главни град Републике Србије. Када ученик наводи шта све може да сазна о одређеном простору посматрајући географску карту тог простора и легенду која се на њој налази, треба га подстицати да у том приказу користе и знања о странама света.

Увођење временских одредница надовезује се на оне које су већ уведене у прва два разреда и проширује се новим одредницама – деценија и век. Као и у претходним разредима, нове временске јединице уводе се тако да се мањом (већ познатом) мерном јединицом објашњава већа (нова) мерна јединица. Ученике треба стављати у ситуацију да користе наведене временске одреднице (посебно годину, деценију и век) у свакодневним ситуацијама и приликом описивања догађаја из прошлости. 

Тема Прошлост започиње у трећем разреду увођењем историјских извора као основних извора сазнања о прошлости. У том смислу, увођење поделе историјских извора (материјални, писани и усмени) није само себи циљ, већ указује на различите изворе информација о прошлим временима. Ученици упознају историјске изворе и истражују теме из породичне и прошлости краја за које су заинтересовани. Када је реч о породичној прошлости, продукт истраживања може да буде приказ породичног стабла, уз увођење значења појмова преци и потомци. У том смислу, ученик користећи породично стабло описује ближе чланове породице из ,,угла'' предака и потомака (Мој деда је предак мог тате. Тата је дедин потомак. Ја сам татин, мамин, бабин, дедин потомак). Прошлост краја се истражује у односу на специфичности краја у коме ученици живе, на значајне догађаје за становнике тог краја (о којима често сведоче и споменици), и знамените људе који су рођени или живели у том крају. Истражују се ученицима блиске и релевантне теме из свакодневног живота (на пример, занимања људи у крају, одевање, исхрана, дечије игре) уз стално поређење начина живота у прошлости и садашњости (као ученицима блиске и познате). Није потребно да се истраже сви наведени аспекти свакодневног живота него они за које су ученици највише заинтересовани и за које постоје доступни историјски извори примерени ученицима овог узраста. Податке прикупљене малим историјским истраживањима ученик може да представи на неки од начина које одабере (усмено, помоћу ленте времена, породичног стабла, презентације, постера...). 

Тема Кретање представља сегмет о коме ученици имају богато искуство, а задатак наставника је да та несистематизована, искуствена знања буду структурисана и освешћена и да омогуће ученику боље спознавање света који их окружује. Ученици препознају и наводе примере за различите облике кретања тела према њиховој путањи – праволинијско и криволинијско. Истраживање утицаја јачине деловања на пређено растојање тела природно се реализује кроз практичну активност (експеримент). Утицај јачине деловања разматра се кроз удаљеност коју тела прелазе (као и у другом разреду), при чему је пожељно укључити не само процену растојања, већ и њено прецизно мерење уз коришћење мерних јединица за дужину које су уведене у математици у другом разреду. Уводи се и падање као специфичан начин кретања тела условљен дејством Земљине теже, чему се приступа феноменолошки, без улажења у детаљнија објашњења. Посебну пажњу потребно је обратити на испитивање утицаја облика тела на брзину падања практичним проверавањем брзине падања два тела који имају све исте карактеристике (материјал, маса), осим облика (на пример, згужван и исправљен папир).

Још један аспект кретања представљају садржаји о светлости и звуку. Светлост се изучава из два аспекта: извори светлости (природни и вештачки) и сенка (облик и величина сенке). Ученици треба да разликују природне и вештачке изворе светлости, као и да путем практичне активности уоче повезаност промене величине и положаја сенке са променом положаја извора светлости (природног или вештачког). Такође, ученици се упознају са различитим изворима чијим покретањем (треперењем) настаје звук – треперење затегнуте жице, гласних жица; различити звуци у природи (звук инсеката, фијукање ветра и сл.). Звукови се истражују из два аспекта – информативног (на основу звука знамо од кога/чега потиче и оријентишемо се на основу те информације) и безбедносног (звуци који упозоравају, заштита од буке). Пожељно је организовати практичне активности (огледе) којима се доказује да се јачина звука мења са променом удаљености од извора звука, што је посебно важно из безбедносних разлога.

Исходи учења и садржаји који се односе на промене материјала фокусирани су на уочавање повратних (истезање, савијање, ширење/скупљање; испаравање, кондензовање, топљење/очвршћавање) и неповратних (сагоревање, рђање) промена материјала. Наведене промене не треба учити напамет већ подстаћи ученике да их уоче у свакодневном животу и/или помоћу огледа. Разликовање неповратних од повратних промена материјала своди се на настајање или ненастајање материјала који имају другачија својства након механичког или топлотног деловања.

У прва два разреда једина течност која је изучавана била је вода. Сада се уводи први општији појам – течност. Приликом практичног истраживања користе се течности које су безбедне за ученика и лако доступне (вода, уље, детерџент за прање судова, мед, млеко, сок од лимуна). У овом смислу, у фокусу је уочавање сличности и разлика између воде и других течности (тече, променљивост облика; провидност, боја, густина). Посебно се истражује својство течности као растварача. Путем експеримента испитује се зависност брзине растварања од уситњености материјала, температуре течности и мешања. Ову активност најлакше је урадити на примеру воде.

Топлотна проводљивост материјала представља нови аспект изучавања материјала. На примеру свакодневних активности и претходних искустава, ученици класификују и бирају материјале који по топлотној проводљивости највише одговарају одређеној употреби (металне шерпе за кување, дрвене клупе за седење у парку и сл). У овом смислу, разматра се и ваздух као топлотни изолатор у природи и свакодневном животу (крзно и перје животиња; слојевито облачење, вунене рукавице, грађевински блокови, термос-боца).

Исходи учења и садржаји о материјалима завршавају се упознавањем ученика са значајем рециклаже, као и потребом разврставања отпада од пластике, стакла, папира и метала. У складу са овим, повезана је и проблематика рационалне потрошње материјала и предмета која подразумева подстицање ученика да дају предност употреби: производа који се вишеструко користе у односу на производе за једнократну употребу, као и рециклираних и производа који могу да се рециклирају. Проблематика одрживог развоја приметна је и кроз указивање на међусобне утицаје човека и окружења кад год је то могуће и актуелно у конкретним условима у којима се реализује настава. Пуно разумевање концепта одрживог развоја могуће је тек на каснијем узрасту ученика, али је потребно да се континуирано развија, и то не само на нивоу знања, већ првенствено на нивоу развијања вредности, ставова и навика. На тај начин се утиче на развој ставова важних за опстанак и будућност.

Приликом изучавања природних и друштвених феномена нужно је и даље примењивати истраживачки приступ и оспособљавати ученике за различите начине прикупљања података о окружењу, њихову анализу, сврставање у групе и категорије по различитим карактеристикама, вођење белешки и закључивање. Учествовање у једноставним огледима/експериментима који се реализују на основу упутства – индивидуално, у пару или групи, усложњава се кроз повезивање резултата огледа/експеримета са објашњењем или закључком. Значајно је радити на оспособљавању ученика да јасно презентује резултате својих истраживања на начин који је примерен проблему који се истражује и интересовању ученика (писано, усмено, помоћу ленте времена, Power Point презентацијом и/или цртежом и др).

III.  ПРАЋЕЊЕ И ВРЕДНОВАЊЕ НАСТАВЕ И УЧЕЊА

Праћење напредовања и оцењивање постигнућа ученика само је део праћења и вредновања образовно-васпитне праксе. Резултате целокупног праћења и вредновања наставник узима као основу за планирање наредних корака у раду са ученицима и развијању своје образовно-васпитне праксе.  

Праћење напредовања и оцењивање постигнућа ученика је формативно и сумативно и реализује се у складу са Правилником о оцењивању ученика у основном образовању и васпитању. Потребно је да наставник континуирано и на примерен начин указује ученику на квалитет његовог постигнућа тако што ће повратна информација бити прилагођена, довољно јасна и информативна како би имала улогу подстицајне повратне информације. Свака активност је добра прилика за процену напредовања и давање повратне информације, а ученике треба оспособљавати и охрабривати да процењују сопствени напредак у остваривању исхода предмета, као и напредак других ученика.

3. ОБЛИЦИ РАДА

Фронтални облик рада
У овом облику наставног рада наставник истовремено поучава све ученике. Он припрема ученике за наставу, обрађује нове наставне садржаје, увежбава ученике,понавља и систематизује градиво уз усмено проверавање и оцењивање. Фронтални облик рада има доста недостатака па зато не би требало да буде једини облик организације наставе. Овај облик рада је економичан, али би га требало комбиновати с другим облицима. Боље је да наставник објашњава градиво, излаже и демонстрира, а истовремено разговара с ученицима и подстиче их на сарадњу. Наставник мора водити рачуна о индивидуалним разликама ученика иако ради са целим одељењем,. Ученике мањих интелектуалних способности и немотивисане ученике треба да подстиче и да тиме онемогући пасиван однос на часу, а такође да напредне ученике подстиче и додатно мотивише.
Групни облик рада

Групни облик рада је најпогоднији на часовима утврђивања или систематизације. Ученици једног одељења раде подељени у више група. Ученици на часу раде исте или различите задатке под руководством наставника. Бројност групе зависи од старости ученика, средстава за рад, броја ученика у одељењу и самог задатка. Наставник планира и припрема рад група и даје задужења сваком члану групе посебно.
Групе могу бити хомогене, састављене од ученика приближно истих знања и способности и хетерогене, састављене од ученика различитих знања и способности. 
Групе раде самостално, а представник, вођа групе подноси резултате рада целом одељењу, извештава. Следи обједињавање резултата рада група под руководством наставника. Овакав облик активира ученике у наставном процесу и оспособљава их за самостално стицање знања, умења и навика, подстиче и развија међусобну сарадњу ученика.

Индивидуални облик рада

У индивидуалном облику рада сваки ученик ради самостално на одређеном задатку или сви ученици раде самостално на истом задатку. Сваки ученик ради својим стилом и темпом, те се код ученика развијају самосталност и креативност. Приликом задавања задатака наставник треба да води рачуна о индивидуалним разликама ученика.
Рад у паровима

Рад у паровима је најпогоднији на часовима утврђивања градива. Кроз неке интерактивне тестове или квизове који се решавају у пару подстичу се све добре карактеристике наставе у пару. Могуће је и целе часове одрадити оваквим обликом рада, а не само делове часа. Улога учитеља је креирање парова и управљање током часа, јер понекад није добар метод да парови буду ученици који седе заједно.

Комбиновани облик рада
Под комбинованим радом подразумевамо коришћење више различитих облика

рада током једног наставног часа. 
Поред стандардних облика рада, настава природе и друштва се реализује и кроз посебне облике рада. Садржаји природе и друштва наставу изводе, повремено, из оквира учионице. Када се настава изводи ван учионице, школе и њених објеката, такав облик рада називамо: посета, излет или екскурзија.

САВРЕМЕНИ МОДЕЛИ РАДА

Настава различитих нивоа сложености
Настава различитих нивоа сложености најчешће се изводи на три нивоа. Подразумева следеће активности: 

1. идентификовање наставних садржаја погодних за обраду, понављање, вежбање или проверавање на три нивоа сложености; 

2. утврђивање нивоа и структуре знања појединих ученика; 

3. израду (припрему) задатака у три варијанте, према нивоима сложености (једноставнији, средње сложени и сложенији); 

4. извођење наставе; 

5.  верификацију наставног рада. 
Структура часа наставе применом задатака на три и више нивоа сложености обично обухвата:

1. фронтално упознавање ученика са кључним садржајима наставне јединице; 
2. подела диференцираних вежби (задатака) ученицима; 
3. самостални рад ученика (индивидуални, тандем, групни) на диференцираним задацима; 4. вредновање и самовредновање ученичких одговора и решења и 
5. задавање диференцираних домаћих задатака (евентуално).

Егземпларни (парадигматски) модел рада у настави природе и друштва је модел који омогућава повећану мисаону активност и ученика и наставника у настави. Наставне јединице које су прикладне за егземпларну обраду су у ствари, оне наставне јединице у оквиру којих се лако могу уочити и одвојити егземпларни (типични, узорни, примерни, репрезентативни) и аналогни (слични) садржаји. 
Припрема организације часа обраде новог садржаја најчешће обухвата следеће кораке: 
1) Фронтално увођење ученика у обраду новог наставног садржаја; 
2) Наставникова обрада егземпларног садржаја на узоран начин; 
3) Подела задатака (истих или диференцираних) за самостални рад ученика; 
4) Самостална обрада и учење аналогних садржаја; 
5) Понављање наставних садржаја и задавање домаћих задатака.
Програмирани модел рада у настави природе и друштва подразумева да наставник бира наставне јединице које су прикладне за програмирану обраду, затим приступа изради полупрограмираног материјала. Израда подразумева рашчлањивање садржаја изабране наставне јединице на мање, ученицима примерене целине и формулисање одговарајућих задатака и њихових тачних решења. 
Наставник израђује (ствара) програмиране чланке (кораке, порције) који обично садрже: 
1. информацију (део садржаја) која се учи; 
2. задатак који се односи на ту информацију; 
3. простор за решавање задатка; 

4. повратну информацију, односно тачан одговор (решење). 
Главне етапе (кораци) у процесу програмирене обраде наставних садржаја су: упутство за рад ученика, самостални рад ученика, повратна информација (тачни одговори) , заједничко понављање и систематизација.
Проблемски модел наставног рада
Развијање мишљења и самосталности код ученика су основне методичке вредности проблемске наставе. Овај модел наставнога рада се користи у свим етамама наставе природе и друштва: обради нових наставних садржаја, понављању, вежбању и проверавању. 
Проблемска настава природе и друштва најчешће подразумева: 

1. постављање и дефинисање проблема (стварање проблемске ситуације); 
2. налажење принципа решења (избор рационалне хипотезе); 

3. декомпозицију проблема (рашчлањивање постављеног на уже проблеме); 

4. решавање проблема (верификацију хипотезе); 

5. извођење општег закључка (разумевање проблема);

6. проверавање закључка у новим ситуацијама (примена стечених знања). 
Организација и артикулација часа наставе природе и друштва, применом проблемског 
4. МЕТОДЕ РАДА

Методе које се примењују у настави природе и друштва неодвојиве су од дидактичко постављених наставних метода. С обзиром на специфичности самог наставног предмета оне су и по значењу и по примени исте. Због специфичности програмских садржаја наставе природе и друштва и свеобухватности тих садржаја, настави природе и друштва највише одговара методичка комбинација наставних метода. Приликом комбиновања наставних метода треба водити рачуна о садржајима, циљевима и задацима сваког конкретног наставног часа. Наставник мора да адекватно одабере и споји методе рада.

Постоје различите класификације наставних метода. (Наведене су оне које се најчешће користе.)
1. Вербалне методе (метода усменог излагања (монолошка) и метода разговора (дијалошка))

Монолошка метода– усмено излагање, предавање, описивање и објашњавање.

Дијалошка метода – слободан разговор (комуникација с ученицима), дискусија (полемика,расправа, супротстављање мишљења).

2. Метода рада на тексту и метода писаних радова

Коришћење уџбеника и шире литературе, илустрација, цртежа, дијаграма, графика, шема и самостални радови ученика (домаћи задаци, контролне вежбе, тестови, реферати, презентације...).

3. Метода демонстрације (показивања)

Приказивање карата, шема, скица, појава, активности, филмова, пројекција и друго.

4. Практичан рад и радионица
Лабораторијски радови, експериментални, различите врсте практичних вежби и радионица.

5. Решавање проблема – хеуристички приступ

Наставник поступно води ученике кроз процес откривања приликом решавања проблема.

6. Игровне активности

Стваралачке, уметничке, драмске, логичке и друге игре, као и задаци отвореног типа у језичком, логичко-математичком, телесно-кинетичком, визуелно-просторном, емоционално-социјалном и домену музичке културе. 

7. Истраживачки рад ученика

Увођење ученика у поступак научног истраживања на сопственом истраживачком пројекту. 

8. Комбинована метода

Овом методом се омогућава истовремено коришћење различитих метода.
5. МЕЂУПРЕДМЕТНЕ КОМПЕТЕНЦИЈЕ

Програм предмета Природа и друштво усмерен је на изградњу компетенција које су ученицима неопходне за живот у савременом свету. Достизањем исхода ученик

постепено развија компетенције. То су:

- компетенција за целоживотно учење;

- комуникација;

- рад с подацима и информацијама;

- дигитална компетенција;

- решавање проблема;

- сарадња;

- одговорно учешће у демократском друштву;

- одговоран однос према здрављу;

- одговоран однос према околини;

- естетичка компетенција;

- предузимљивост и оријентација ка предузетништву.
6. РАД СА ДЕЦОМ С ПОСЕБНИМ ПОТРЕБАМА (ТЕШКОЋАМА У РАЗВОЈУ)

У свом одељењу често имамо надарену децу, која имају велика предзнања и интересовања и веома брзо усвајају нове наставне садржаје. Њима морамо обезбедити додатни материјал за рад, пружити им различите облике и методе рада. За њих су посебно значајни задаци у дигиталним уџбеницима али и одељењски задаци, које могу да прошире и ураде у виду презентације.Да би дете напредовало, ма како паметно или талентовано било, потребни су му увек нови, интересантни задаци.

Насупрот  њима имамо децу са тешкоћама у развоју, са одређеним посебним потребама. Тој деци морамо да прилагодимо исходе, приступ рада, градиво и задатке. У томе вам могу помоћи дигитални садржаји, који децу на првом месту мотивишу, а затим им пружају очигледну наставу, да све оно о чему причамо виде и лакше разумеју.

За рад са таквом децом потребна је способност учитеља да препозна проблем, затим да га разуме, анализира и стрпљиво приступи. Од изузетне важности не само за то дете већ за сву децу у одељењу јесте изградња атмосфере подршке и разумевања. Посебну важност треба дати сарадњи с родитељима. 

Конкретна упутства за рад можете пронаћи у приручницима, које су написали стручњаци из различитих области педагогије, психологије  и дефектологије: 

1. „Приручник за планирање и писање индивидуалног образовног плана“

Ауторке: Сњежана Мрше и Милена Јеротијевић

Издавач: Министарство просвете, науке и технолошког развоја – ДИЛС пројекат

2. Приручник за учитеље за рад са ученицима са сметњама у развоју

Ауторке: Гордана Николић, Душанка Гачић Брадић и Мирјана Тркуља,

Издавач: Кlett 2016.
9. ПРАВИЛНИК О ОЦЕЊИВАЊУ УЧЕНИКА

На основу члана 75. став 5. Закона о основама система образовања и васпитања ("Службени гласник РС", бр. 88/17, 27/18 - др. закон и 10/19),

Министар просвете, науке и технолошког развоја доноси

Правилник о оцењивању ученика у основном образовању и васпитању

Правилник је објављен у "Службеном гласнику РС", бр. 34/2019 од 17.5.2019. године, ступио је на снагу 25.5.2019, а примењује се почев од школске 2019/2020. године.

Предмет Правилника

Члан 1.

Овим правилником утврђују се начин, поступак и критеријуми оцењивања успеха из обавезних предмета, изборних програма, активности и владања и друга питања од значаја за оцењивање ученика и одраслих у основном образовању и васпитању (у даљем тексту: ученик).

Сврха и принципи оцењивања ученика

Члан 2.

Оцењивање је саставни део процеса наставе и учења којим се обезбеђује стално праћење остваривања прописаних исхода и стандарда постигнућа ученика, а за ученике са сметњама у развоју и инвалидитетом прилагођених циљева, садржаја и исхода у савладавању индивидуалног образовног плана.

Оцењивање је континуирана педагошка активност која позитивно утврђује однос према учењу и знању и подстиче мотивацију за учење.

Оцењивањем се ученик оспособљава за објективну процену сопствених постигнућа и постигнућа других ученика, за постављање личних циљева током процеса учења, развија се систем вредности и обезбеђује се поштовање општих принципа система образовања и васпитања утврђених законом којим се уређују основе система образовања и васпитања (у даљем тексту: Закон).

Принципи оцењивања, у смислу овог правилника, јесу:

1) објективност у оцењивању према утврђеним критеријумима;

2) релевантност оцењивања;

3) коришћење разноврсних техника и метода оцењивања;

4) правичност у оцењивању;

5) редовност и благовременост у оцењивању;

6) оцењивање без дискриминације и издвајања по било ком основу;

7) уважавање индивидуалних разлика, потреба, узраста, претходних постигнућа ученика и тренутних услова у којима се оцењивање одвија.

Формативно и сумативно оцењивање

Члан 3.

Ученик се оцењује из обавезних предмета, изборних програма, активности (пројектне наставе и слободних наставних активности) са и без модула и владања, у складу са Законом, посебним законом и овим правилником.

Праћење развоја, напредовања и остварености постигнућа ученика у току школске године обавља се формативним и сумативним оцењивањем.

Формативно оцењивање, у смислу овог правилника, јесте редовно праћење и процена напредовања у остваривању прописаних исхода, стандарда постигнућа и ангажовања у оквиру обавезног предмета, изборних програма, активности (пројектне наставе и слободних наставних активности) са и без модула, као и праћење владања ученика. Формативно оцењивање садржи повратну информацију о остварености прописаних исхода и стандарда постигнућа и ангажовања у оквиру предмета, изборних програма, активности са и без модула, предузете активности од стране наставника за унапређивање постигнућа ученика, процена њихове делотворности и јасне и конкретне препоруке за даље напредовање.

Формативне оцене се по правилу евидентирају у педагошкој документацији наставника, у складу са овим правилником и најчешће се односе на редовно праћење напретка постигнућа ученика, начин како учи, степен самосталности у раду, начин остваривања сарадње у процесу учења са другим ученицима и други подаци о ученику битни за праћење.

Сумативно оцењивање, у смислу овог правилника, јесте вредновање постигнућа ученика на крају програмске целине или на крају полугодишта из обавезног предмета, изборних програма, активности и владања.

Оцене добијене сумативним оцењивањем у првом разреду су описне и на крају полугодишта, односно школске године исказују се као напредовање ученика у остваривању исхода, ангажовање и препорука. Оцене добијене сумативним оцењивањем у осталим разредима су по правилу бројчане.

Сумативне оцене се евидентирају у прописаној евиденцији о образовно-васпитном раду (у даљем тексту: дневник), а могу бити унете и у педагошку документацију, у складу са овим правилником.

Оцена ученика

Члан 4.

Оцена представља објективну и поуздану меру напредовања и развоја ученика, као и ангажовања ученика и његове самосталности у раду.

Оцена је описна и бројчана.

Оцена је и показатељ квалитета и ефикасности рада наставника и школе у остваривању прописаних исхода и стандарда постигнућа.

Оцена је јавна и саопштава се ученику одмах по добијању, са образложењем. Образложење оцене садржи препоруку које активности ученик треба да предузме у даљем раду.

У првом разреду основног образовања и васпитања, у току школске године, ученик се оцењује описном оценом из обавезног предмета, изборних програма и активности (пројектне наставе).

У оквиру предмета, у првом разреду, у току школске године, описном оценом изражава се напредовање у остваривању прописаних исхода.

Од другог до осмог разреда, у току школске године, ученик се оцењује описно и бројчано из обавезног предмета, изборних програма и активности (пројектне наставе и слободних наставних активности) и владања.

Бројчана оцена из обавезног предмета и изборног програма други страни језик је: одличан (5), врло добар (4), добар (3), довољан (2) и недовољан (1). Оцена недовољан (1) је непрелазна.

Успех ученика из изборних програма и то: верска настава и грађанско васпитање, матерњи језик/говор са елементима националне културе и активности (пројектне наставе и слободних наставних активности) оцењује се описно и то: истиче се, добар, задовољава.

Члан 5.

Ученик се оцењује најмање четири пута у полугодишту, а ако је недељни фонд часова обавезног предмета, изборног програма и активности један час најмање два пута у полугодишту.

Ученику који није оцењен најмање четири пута из обавезног предмета и изборног програма други страни језик у току полугодишта, односно најмање два пута у току полугодишта уколико је недељни фонд обавезног предмета, изборног програма и активности један час, не може да се утврди закључна оцена.

Ученикa који редовно похађа наставу и извршава школске обавезе, а нема прописани број оцена у полугодишту, наставник је дужан да оцени на посебно организованом часу у току трајања полугодишта уз присуство одељењског старешине, педагога или психолога.

Одељенски старешина је у обавези да редовно прати оцењивање ученика и указује предметним наставницима на број прописаних оцена које ученик треба да има у полугодишту ради утврђивања закључне оцене.

Ученику се не може умањити оцена из обавезног предмета, изборних програма и активности (пројектне наставе и слободних наставних активности) због односа ученика према ваннаставним активностима или непримереног понашања у школи.

Оцењивање из обавезног предмета: музичка култура, ликовна култура, физичко и здравствено васпитање, обавља се полазећи од ученикових способности, степена спретности и умешности. Уколико ученик нема развијене посебне способности, приликом оцењивања узима се у обзир индивидуално напредовање у односу на сопствена претходна постигнућа и могућности, а нарочито се узима у обзир ангажовање ученика у наставном процесу.

Ученик, његов родитељ, други законски заступник има право да поднесе приговор у складу са Законом.

Бројчана оцена ученика обавезног предмета и изборног програма други страни језик

Члан 6.

Ученик се оцењује бројчано из обавезних предмета и изборног програма други страни језик, у складу са законом и овим правилником.

Бројчана оцена из обавезних предмета и изборног програма други страни језик, у току школске године, утврђује се на основу следећих критеријума: оствареност исхода, самосталност и ангажовање ученика.

Оцену одличан (5) добија ученик који:

- у потпуности показује способност трансформације знања и примене у новим ситуацијама;

- лако лoгички пoвeзуje чињeницe и пojмoвe;

- самостално изводи закључке који се заснивају на подацима;

- решава проблеме на нивоу стваралачког мишљења и у потпуности критички рaсуђуje;

- показује изузетну самосталност уз изузетно висок степен активности и ангажовања.

Оцену врло добар (4) добија ученик који:

- у великој мери показује способност примене знања и лoгички пoвeзуje чињeницe и пojмoвe;

- самостално изводи закључке који се заснивају на подацима;

- решава поједине проблеме на нивоу стваралачког мишљења и у знатној мери критички рaсуђуje;

- показује велику самосталност и висок степен активности и ангажовања.

Оцену добар (3) добија ученик који:

- у довољној мери показује способност употребе информација у новим ситуацијама;

- у знатној мери лoгички пoвeзуje чињeницe и пojмoвe;

- већим делом самостално изводи закључке који се заснивају на подацима и делимично самостално решава поједине проблеме;

- у довољној мери критички рaсуђуje;

- показује делимични степен активности и ангажовања.

Оцену довољан (2) добија ученик који:

- знања која је остварио су на нивоу репродукције, уз минималну примену;

- у мањој мери лoгички пoвeзуje чињeницe и пojмoвe и искључиво уз подршку наставника изводи закључке који се заснивају на подацима;

- понекад је самосталан у решавању проблема и у недовољној мери критички рaсуђуje;

- показује мањи степен активности и ангажовања.

Недовољан (1) добија ученик који:

- знања која је остварио нису ни на нивоу препознавања и не показује способност репродукције и примене;

- не изводи закључке који се заснивају на подацима;

- критички не рaсуђуje;

- не показује интересовање за учешће у активностима нити ангажовање.

Закључна оцена обавезног предмета, изборног програма и активности

Члан 7.

Закључна оцена из обавезног предмета, изборног програма и активности (пројектне наставе и слободних наставних активности) утврђује се на крају првог и другог полугодишта, на основу свих појединачних оцена које су унете у дневник од почетка школске године, а у складу са законом.

Закључна оцена из обавезног предмета за ученика првог разреда је описна и исказује се као напредовање ученика у остваривању исхода, ангажовање и препорука.

У првом разреду закључне оцене из обавезних предмета и из изборних програма и активности (пројектна настава) уносе се у ђачку књижицу и ученик прелази у наредни разред.

Закључна оцена из обавезног предмета за ученика од другог до осмог разреда је бројчана.

Закључна оцена из изборних програма и активности (слободне наставне активности и пројектна настава) је описна и то: истиче се, добар и задовољава и не утиче на општи успех ученика, осим из изборног програма други страни језик који се оцењује бројчано и закључна оцена утиче на општи успех ученика.

Ученика од првог до четвртог разреда у току образовно-васпитног рада, оцењује наставник који изводи наставу, а оцену на крају полугодишта утврђује одељењско веће на предлог наставника.

Ученика од петог до осмог разреда оцењује предметни наставник у току образовно-васпитног рада, а оцену на крају полугодишта утврђује одељењско веће на предлог предметног наставника.

Када предмет садржи модуле, закључна оцена се изводи на основу позитивних оцена свих модула у оквиру предмета.

Закључна оцена за успех из обавезног предмета и изборног програма други страни језик не може да буде већа од највеће појединачне оцене уписане у дневник, добијене било којом техником провере знања.

Закључна оцена за успех из обавезног предмета и изборног програма други страни језик, не може да буде мања од:

1) одличан (5), ако је аритметичка средина свих појединачних оцена најмање 4,50;

2) врло добар (4), ако је аритметичка средина свих појединачних оцена од 3,50 до 4,49;

3) добар (3), ако је аритметичка средина свих појединачних оцена од 2,50 до 3,49;

4) довољан (2), ако је аритметичка средина свих појединачних оцена од 1,50 до 2,49.

Закључна оцена на полугодишту не узима се у обзир приликом утврђивања аритметичке средине из става 10. овог члана, на крају другог полугодишта.

Ако одељењско веће не прихвати образложени предлог закључне оцене предметног наставника, нову оцену утврђује одељењско веће гласањем.

Утврђена оцена из става 12. овог члана евидентира се у напомени, а у записнику одељењског већа шире се образлаже.

Закључна оцена утврђена на одељењском већу уписује се у дневник у предвиђену рубрику.

Ученик, његов родитељ, други законски заступник има право да поднесе приговор у складу са Законом.

Оцењивање ученика који остварују додатну подршку у образовању

Члан 8.

Ученик коме је услед социјалне ускраћености, сметњи у развоју, инвалидитета, тешкоћа у учењу, ризика од раног напуштања школовања и других разлога потребна додатна подршка у образовању и васпитању оцењује се на основу ангажовања и степена остварености циљева и исхода дефинисаних планом индивидуализације и ИОП-ом.

Уколико ученик стиче образовање и васпитање по ИОП-у 1, оцењује се на основу ангажовања и степена остварености исхода, уз прилагођавање начина и поступка оцењивања.

Уколико ученик стиче образовање и васпитање по ИОП-у 2, оцењује се на основу ангажовања и степена остварености прилагођених циљева и исхода, који су дефинисани у персонализованом плану наставе и учења, уз прилагођавање начина и поступка оцењивања.

Ученику који стиче образовање и васпитање по индивидуалном образовном плану, а не остварује планиране циљеве и исходе, ревидира се индивидуални образовни план.

Ученик са изузетним способностима који стиче образовање и васпитање на прилагођен и обогаћен начин, применом индивидуалног образовног плана, оцењује се на основу праћења остваривања прописаних исхода и стандарда постигнућа и ангажовања.

Иницијално процењивање

Члан 9.

На почетку школске године наставник процењује претходна постигнућа ученика у оквиру одређене области, модула или теме, која су од значаја за обавезни предмет, изборни програм и активност (у даљем тексту: иницијално процењивање) у тој школској години.

Резултат иницијалног процењивања не оцењује се и служи за планирање рада наставника и даље праћење напредовања ученика.

Начин и поступак оцењивања

Члан 10.

Ученик се оцењује на основу усмене провере постигнућа, писмене провере постигнућа и практичног рада, а у складу са програмом обавезног предмета, изборног програма и активности. У току полугодишта најмање једна оцена треба да буде на основу усмене провере постигнућа ученика.

Ученик се оцењује и на основу активности и његових резултата рада, а нарочито: излагања и представљања (изложба радова, резултати истраживања, модели, цртежи, постери, дизајнерска решења и др.), учешћа у дебати и дискусији, писања есеја, домаћих задатака, учешћа у различитим облицима групног рада, рада на пројектима, збирке одабраних ученикових продуката рада - портфолија, у складу са програмом наставе и учења, односно школским програмом.

Постигнуће ученика из практичног рада, огледа, лабораторијске и друге вежбе, уметничког наступа и спортске активности оцењује се на основу примене учениковог знања, самосталности, показаних вештина у коришћењу материјала, алата, инструмената и других помагала у извођењу задатка, као и примене мера заштите и безбедности према себи, другима и околини, у складу са програмом наставе и учења, односно школским програмом.

Распоред писмених задатака и писмених провера

Члан 11.

Распоред писмених задатака и писмених провера (у даљем тексту: распоред) дужих од 15 минута уписује се у дневник и објављује се за свако одељење на огласној табли школе и на званичној интернет страни школе најкасније до краја треће наставне недеље у сваком полугодишту.

Распоредом може да се планира највише једна провера у дану, а две у наставној недељи.

Распоред утврђује директор на предлог одељењског већа.

Распоред може да се мења на предлог наставника, уз сагласност одељењског већа. Промену распореда утврђује директор. Измењени распоред објављује се на исти начин као и распоред.

Одељењски старешина дужан је да прати да се писмени задаци и писмене провере, дуже од 15 минута, остварују у складу са распоредом и да благовремено указује директору и наставницима на обавезу поштовања распореда и прописани број провера.

Наставник је дужан да обавести ученике о садржајима програма наставе и учења који ће се писмено проверавати према распореду најкасније пет дана пре провере.

Писмене провере

Члан 12.

Провера постигнућа ученика обавља се на сваком часу.

Писмене провере постигнућа у трајању до 15 минута обављају се без најаве, а спроводе се ради утврђивања остварености циља једног или више часова и савладаности дела реализованих програмских садржаја, односно остварености операционализованих исхода.

Оцена из писмене провере постигнућа у трајању до 15 минута се не уписују у дневник.

Оцена из писмене провере постигнућа у трајању до 15 минута евидентира се у педагошкој документацији наставника ради праћења постигнућа ученика на крају програмске целине или на крају полугодишта.

Резултати писмене провере постигнућа у трајању до 15 минута могу се узети у обзир приликом утврђивања закључне оцене ученика, а у најбољем интересу ученика.

Ученик у току часа може да буде само једанпут оцењен за усмену или писмену проверу постигнућа.

Оцена из писмене провере постигнућа уписује се у дневник у року од осам радних дана од дана провере, у противном писмена провера се поништава.

Ако након писмене провере постигнућа више од половине ученика једног одељења добије недовољну оцену, писмена провера се поништава за ученика који је добио недовољну оцену.

Оцена са писмене провере може бити поништена и ученику који није задовољан оценом.

Писмена провера из става 8. овог члана понавља се једанпут и може да буде организована на посебном часу.

Након поништене писмене провере, а пре организовања поновљене, наставник је дужан да одржи допунску наставу, односно допунски рад.

Ученик и родитељ има право увида у писани рад, као и право на образложење оцене. Начин остваривања увида у писани рад школа утврђује у сарадњи са родитељима.

Оцењивање на испиту

Члан 16.

Оцена на испиту утврђује се већином гласова укупног броја чланова комисије, у складу са законом.

Ученик, његов родитељ, други законски заступник има право да поднесе приговор на оцену на испиту, у складу са Законом.

Обавештавање о оцењивању

Члан 17.

На почетку школске године ученици, родитељи, односно други законски заступници обавештавају се о критеријумима, начину, поступку, динамици, распореду оцењивања и доприносу појединачних оцена закључној оцени из свих обавезних предмета, изборних програма и активности.

Одељенски старешина је обавезан да благовремено, а најмање четири пута у току школске године, на примерен начин обавештава родитеље о постигнућима ученика, напредовању, мотивацији за учење и напредовање, владању и другим питањима од значаја за образовање и васпитање.

Ако родитељ, односно други законски заступник не долази на родитељске и индивидуалне састанке, одељењски старешина је дужан да га благовремено, званично, у писменој форми обавести о успеху и оценама, евентуалним тешкоћама и изостанцима ученика и последицама изостајања ученика.

Евиденција о успеху ученика

Члан 18.

Наставник у поступку оцењивања прикупља и бележи податке о постигнућима ученика, процесу учења, напредовању и развоју ученика током године у прописаној евиденцији и својој педагошкој документацији.

Под педагошком документацијом, у смислу овог правилника, сматра се писана документација наставника која садржи: личне податке о ученику и његовим индивидуалним својствима која су од значаја за постигнућа, податке о провери постигнућа, ангажовању ученика и напредовању, датим препорукама, понашању ученика и друге податке од значаја за рад са учеником и његово напредовање.

Завршне одредбе

Члан 19.

Даном ступања на снагу овог правилника престаје да важи Правилник о оцењивању ученика у основном образовању и васпитању ("Службени гласник РС", број 67/13), осим за ученике који су школске 2019/2020. године трећи, четврти, седми и осми разред.

За ученике из става 1. овог члана примењује се Правилник о оцењивању ученика у основном образовању и васпитању ("Службени гласник РС", број 67/13) до завршетка циклуса образовања и васпитања.

Члан 20.

Овај правилник ступа на снагу осмог дана од дана објављивања у "Службеном гласнику Републике Србије", а примењује се почев од школске 2019/2020. године.

Број 110-00-106/2019-07

У Београду, 25. априла 2019. године

Министар,

Младен Шарчевић, с.р.
На основу члана 75. став 5. Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20),

Министар просвете, науке и технолошког развоја доноси

ПРАВИЛНИК
о измени Правилника о оцењивању ученика у основном образовању и васпитању
Члан 1.

У Правилнику о оцењивању ученика у основном образовању и васпитању („Службени гласник РС”, број 34/19), у члану 5. став 2. мења се и гласи: „Ученику који није оцењен најмање четири пута из обавезног предмета и изборног програма други страни језик у току полугодишта, односно најмање два пута у току полугодишта уколико је недељни фонд обавезног предмета, изборног програма и активности један час, не може да се утврди закључна оцена, изузев у случају када због угрожености безбедности и здравља ученика и запослених није могуће оценити ученика потребан број пута.”.

Члан 2.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00109/2020-04
У Београду, 22. априла 2020. године
Министар,
Младен Шарчевић, с.р.

10. ЦИЉЕВИ ОСНОВНОГ ОБРАЗОВАЊА И ВАСПИТАЊА СУ:

1) обезбеђивање добробити и подршка целовитом развоју ученика; 

2) обезбеђивање подстицајног и безбедног окружења за целовити развој  ученика, развијање ненасилног понашања и успостављање нулте толеранције према насиљу; 

3) свеобухватна укљученост ученика у систем образовања и васпитања; 

4) развијање и практиковање здравих животних стилова, свести о важности сопственог здравља и безбедности, потребе неговања и развоја физичких способности; 

5) развијање свести о значају одрживог развоја, заштите и очувања природе и животне средине и еколошке етике, заштите и добробити животиња; 

6) континуирано унапређивање квалитета процеса и исхода образовања и васпитања заснованог на провереним научним сазнањима и образовној пракси; 

7) развијање компетенција за сналажење и активно учешће у савременом друштву које се мења; 

8) пун интелектуални, емоционални, социјални, морални и физички развој сваког  ученика, у складу са његовим узрастом, развојним потребама и интересовањима; 

9) развијање кључних компетенција за целоживотно учење, развијање међупредметних компетенција за потребе савремене науке и технологије; 

10) развој свести о себи, развој стваралачких способности, критичког мишљења, мотивације за учење, способности за тимски рад, способности самовредновања, самоиницијативе и изражавања свог мишљења; 

11) оспособљавање за доношење ваљаних одлука о избору даљег образовања и занимања, сопственог развоја и будућег живота; 

12) развијање осећања солидарности, разумевања и конструктивне сарадње са другима и неговање другарства и пријатељства; 

13) развијање позитивних људских вредности; 

14) развијање компетенција за разумевање и поштовање права детета, људских права, грађанских слобода и способности за живот у демократски уређеном и праведном друштву; 

15) развој и поштовање расне, националне, културне, језичке, верске, родне, полне и узрасне равноправности, развој толеранције и уважавање различитости; 

16) развијање личног и националног идентитета, развијање свести и осећања припадности Републици Србији, поштовање и неговање српског језика и матерњег језика, традиције и културе српског народа и националних мањина, развијање интеркултуралности, поштовање и очување националне и светске културне баштине;

17) повећање ефикасности употребе свих ресурса образовања и васпитања, завршавање образовања и васпитања у предвиђеном року са минималним продужетком трајања и смањеним напуштањем школовања; 

18) повећање ефикасности образовања и васпитања и унапређивање образовног нивоа становништва Републике Србије као државе засноване на знању.

11. ПРОГРАМИ ОРИЈЕНТИСАНИ НА ИСХОДЕ И ПРОЦЕС УЧЕЊА 

Структура програма свих наставних предмета је конципирана на исти начин. На почетку се налази циљ наставе и учења предмета за први циклус образовања и васпитања. У табели која следи, у првој колони, дефинисани су предметни исходи за крај трећег разреда, у другој колони дате су области и/или теме, а у трећој се налазе предметни садржаји. Иза табеле налазе се кључне речи садржаја програма и препоруке за остваривања наставе и учења конкретног предмета под насловом Упутство за дидактичко-методичко остваривање програма.

Програми наставе и учења засновани су на општим циљевима и исходима образовања и васпитања и потребама и могућностима ученика трећег разреда. Усмерени су на процес и исходе учења, а не на саме садржаје који сада имају другачију функцију и значај. Садржаји више нису циљ сами по себи, већ су у функцији остваривања исхода који су дефинисани као функционално знање ученика тако да показују шта ће ученик бити у стању да учини, предузме, изведе, обави захваљујући знањима, ставовима и вештинама које је градио и развијао током једне године учења конкретног наставног предмета, у овом случају током трећег разреда. Овако конципирани програми подразумевају да оствареност исхода води ка развијању компетенција, и то како општих и специфичних предметних, тако и кључних. 

Прегледом исхода који су дати у оквиру појединих програма наставе и учења може се видети како се постављају темељи развоја кључних и општих међупредметних компетенција које желимо да наши ученици имају на крају основног образовања. Та потреба да се образовање и васпитање усмере ка развијању компетенција био је један од разлога увођења и пројектне наставе као облика образовно-васпитног рада. Пројектна настава се у данашње време све више фокусира на остваривање образовних стандарда и исхода и, како показују резултати најновијих истраживања, прати друштвене промене својом усмереношћу на развијање знања и способности ученика кроз активности планирања, истраживања и тимског рада у оквиру предметног и међупредметног повезивања садржаја. Поред тога, једна од битних особина савременог приступа пројектном раду у настави односи се на коришћење ИКТ у пројектним активностима што обезбеђује ефикасније учење и развијање знања, али и развијање понашања правилног и безбедног коришћења рачунара и интернета. Детаљније препоруке за планирање и остваривање пројектне наставе дате су у поглављу 7 – Упутство за реализацију пројектне наставе.

На путу остваривања циља и исхода кључна је улога наставника који добија значајан простор за слободу избора и повезивање садржаја; метода, поступака и техника наставе и учења и активности ученика. Оријентација на процес учења и исходе брига је не само о резултатима, већ и начину на који се учи, односно како се гради и повезује знање у смислене целине, како се развија мрежа појмова и повезује знање са практичном применом.  

Програми наставе и учења намењени су, пре свега, наставницима који непосредно раде са ученицима, али и онима који на посредан начин узимају учешће у образовању и васпитању. Зато треба имати у виду да терминологија, која је коришћена у програмима наставе и учења, није намењена ученицима и треба је приликом дефинисања конкретних наставних јединица, било за непосредан рад са ученицима, било за потребе уџбеничких и дидактичких материјала, прилагодити узрасту ученика. Програми наставе и учења су наставницима полазна основа и педагошко полазиште за развијање образовно-васпитне праксе: за планирање годишњих и оперативних планова, непосредну припрему за рад као и оквир за преиспитивање праксе развијања планова, остваривања и праћења и вредновања наставе и учења кроз сопствена промишљања, разговор са колегама итд.

Образовно-васпитна пракса је сложена, променљива и не може се до краја и детаљно унапред предвидети. Она се одвија кроз динамичну спрегу међусобних односа  и  различитих активности у социјалном и физичком окружењу, у јединственом контексту конкретног одељења, конкретне школе и конкретне локалне заједнице. Зато, уместо израза реализовати програм, боље је рећи да се на основу датих програма планира и остварује настава и учење које одговара конкретним потребама одељења.
ПОШТОВАНЕ КОЛЕГЕ,

ПРЕДЛОЗИ НАСТАВНИХ ПЛАНОВА, КАО И ПРЕДЛОЗИ ПРИПРЕМА ЗА ЧАСОВЕ, НАЛАЗЕ СЕ У ПОСЕБНИМ ФОЛДЕРИМА.

7. ПРЕДЛОЗИ НАСТАВНИХ ПЛАНОВА

7.1. Глобални (годишњи) план рада за редовну наставу 

7.2. Глобални (годишњи) план рада за редовну наставу – Војводина 

7.3. Оперативни планови рада за редовну наставу 

7.4. Оперативни планови рада за редовну наставу – Војводина 

8. ПРЕДЛОЗИ ПРИПРЕМА ЗА ЧАСОВЕ

8.1. Прво полугодиште

8.2. Друго полугодиште

� Крај, као простор проучавања, је територијална целина која се поклапа са границом општине. Традиционално до сада се за овај територијални ниво користио појам завичај. Проблем употребе појма завичај произилази из непостојања јасних просторних и временских критеријума за његово издвајање.





